Innocentius, episcopus servus servorum Dei, dilectis filiis abbati et conventui Sancti Benedicti Floriacensis salutem et apostolicam benedictionem. Ea que ratione prævia statuuntur, firma debent et illibata persistere, et ne in recidivæ contentionis scrupulum relabantur, apostolico convenit presidio communiri. Ea propter, dilecti in Domino filii, vestris justis postulationibus inclinati, limitationem parrochialis ecclesiæ vestræ de Villari sicut a bonæ memoriæ H. Senonensi archiepiscopo, rationabiliter facta est, auctoritate apostolica confirmamus et præsentis scripti patrocinio communimus. Nulli ergo omnino hominum liceat hanc paginam nostre confirmationis infringere vel ei ausu temerario contraire. Si quis autem hoc attemptare presumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Viterbii, III kal. junii, pontificatus nostri anno duodecimo.